Ślonzoki Razem

Ślonzoki Razem (ze polskij godki razem – cuzamyn) – ślůnsko regjůnalno politiczno partyjo, zołożůno we śyrpńu 2017 uod Witolda Berusa, Andrzeja Rocznioka a Lyja Swaczyny. 

 Historyjo 
Idyjo tworzyńo regjůnalnych partyjůw pojawjůła śe przed samorzůndowym welůnkym (2018), skuli klachůw, iże nowy welůnkowy kodeks dopuśći do sztartu yno uoficjalńy zareistrowane partyje. Skirz tego na Gůrnym Ślůnsku powstały trzi nowe byty: partyjo mjymjeckij myńszośći «Mniejszość z większością», utworzůno uod dźałaczůw RAŚ (a inkszych ferajnůw) Śląska Partia Regionalna, a tyż stworzůno przede wszyjskim uod downych dźałaczůw RAŚ, skůnfliktowanych ze Gorzelikym – Ślonzoki Razem. Mjano partyje wźyno śe uod mjana welůnkowego komitetu, z kerego we 2015. sztartowali ku Synatowi Swaczyna a Berus.

Partyjo wystawjůła lista we 5 ślůnskich becirkach we welůnku do syjmiku ślůnskigo wojewůdztwa we 2018. roku. Zdobyli 3,23% sztimůw a ńy przekroczyli welůnkowyj barjery. We 2019. roku partyjo wystawjůła dwůch kandidatůw (Lyjo Swaczyna a Paweł Helis ku Synatowi, uoba zajyny uostatńe place w swojich becirkach. Trzeći kandidat partyje (Witold Berus) ńy bůł zaregistrowany skuli wykryćo masowyj falsyfikacyje ůnterszriftůw pod jego kandidaturům.

Uod 2019. roku partyjo je człůnkym «Polskij Koalicyje», w růmkach keryj poparły we prezidynckim welůnku we 2020. Władysława Kosiniaka-Kamysza.

Kategoryjo:Polske partyje a ugrupowańa
Kategoryjo:Ślůnske uorgańizacyje